Reduplikasie is die verdubbeling van letters of woorde om nuwe woorde te vorm. Voorbeelde sluit in die herhaling van twee woorde na mekaar, soos nou-nou en gou-gou. Van Huyssteen (2014:197) definieer reduplikasie as die proses waar twee identiese komponentstrukture aan mekaar verbind om ’n nuwe woord met ’n nuwe betekenis te vorm. So byvoorbeeld beteken lag 'geluide met jou stem maak as iets snaaks is', terwyl lag-lag 'maklik' beteken. Vier soorte reduplikasies kan onderskei word: Egte reduplikasie, byvoorbeeld gou-gou, plek-plek, sing-sing. Eggowoordreduplikasies, byvoorbeeld woer-war, wielie-walie, tjoef-tjaf. Onomatopeïese reduplikasie, byvoorbeeld hoep-hoep, hoe-hoe, tok-tok. Gedeeltelike reduplikasie, byvoorbeeld glim-glimlag. Reduplikasie kom in feitelik alle tale van die wêreld voor, maar is slegs in 'n beperkte aantal tale 'n produktiewe woordvormingsproses. Ponelis (2001) toon byvoorbeeld aan dat reduplikasie wel in Nederlands voorkom, maar dat dit uiters beperk is. Combrink, J. 1996. `Nou-nou' maar net-net Europees http://152.111.1.87/argief/berigte/dieburger/1996/08/26/9/14.html datum van gebruik: 8 Augustus 2014.